和陳大監
作者：周麟之
朝代：宋

paragraphs: 君不見漢業已定猶勒兵，白登坐困師無名。
席門先生計無誤，黠虜不得窺平城。
論功自合班人傑，蓋世拔山威盡折。
漫誇勳業是韓彭，我出六奇秦項滅。
後來漢道如衰周，德尊一代陳太丘。
二方相繼厲名節，不顧羔雁真善謀。
雪霜貿貿年芳改，凜凜松筠見風采。
豺狼當路狐狸號，獨有孤鴻橫四海。
至今逸韵傳清商，雲和之瑟絃高張。
耳孫磊落天下士，大才有出皆其長。
胸中萬卷饒丘壑，鮮取遺音叩寂寞。
一朝解組又彈冠，出處無心付天樂。
我輩等是風月人，昔也同閈今爲鄰。
不妨對語味如蠟，擾擾萬事從橫陳。